《赋内阁芍药》
明代·陆粲

金门柳色萦深绿，上苑春余杂花扑。
夭桃已歇秾李衰，红药翻阶正芬郁。
此花初种自宣皇，百曲雕阑七宝妆。
融风窈窕昭阳殿，暖日轻盈白玉堂。
玉堂学士看花早，赋成芸阁留诗草。
卷幔频看碧雾流，挥毫正耐红云绕。
忆昨宣皇居法宫，太平乐事君臣同。
宸游每出濯龙里，曲宴偏临翔凤中。
是时南苑飞霓旌，熳烂仙葩绮绣明。
临风宛转如矜妒，俯者如愁仰如诉。
半沾微雨妖红湿，太真泣凭阑干立。
至尊一顾六宫回，茜裙霞帔俱羞涩。
华萼楼头雨露偏，芳容赢得美人怜。
君恩为与分春色，诏许移来种阁前。
阁前复道连金谷，翠辇经过几回瞩。
内家敕进赏花词，昭容传制黄门促。
沉吟此事六十载，当日繁华宛然在。
绀幰金舆绝幸临，黄扉紫禁留风采。
不羡扬州宝带围，长安红紫竞芳菲。
五侯七贵同邀赏，宝马香车疾若飞。
争似名花出天上，雾阁云窗俨相向。
浪蝶游蜂未许窥，酒徒词客空惆怅。
江南三月足豪华，绣幕围香富贵家。
亦有幽姿在空谷，风雨憔悴天之涯。
燕山游子江南客，独对名花感今昔。
草木何知人自怜，逢时亦复升沉隔。
世间荣辱偶然事，不独此花何叹息。

作者简介：（1494—1551）明苏州府长洲人，字子余，一字浚明，号贞山。嘉靖五年进士。官工科给事中，敢直言。以争张福(旧作“张福达”)狱，下诏狱廷杖。寻上疏论张璁、桂萼专擅朝事，谪贵州都镇驿丞，迁永新知县，以念母乞归。有《左传附注》、《春秋胡氏传辨疑》、《左氏春秋镌》、《陆子余集》。